夔州
作者：郭印
朝代：宋

paragraphs: 夔子巴峽衝，風物異蜀境。
城居版作屋，江汲地無井。
四郊乏平原，冢墓緣山嶺。
人傳蚯蚓瘴，俗飲茱萸茗。
女婦盡背籃，老弱多垂癭。
試問何所因，食彼山泉冷。
巖栖固不少，亦有長細頸。
似聞此土人，其性皆悍獷。
胸中忿畜者，甕盎成項領。
是說理有之，云胡不自省。
我來適夏初，端坐愁日永。
況經六七月，官舍如沸鼎。
有雨未沾濡，蔬茹空盤皿。
清泉不敢喫，僅免河魚梗。
投紱歸去來，吾鄉等箕潁。